Αξιότιμοι κ.κ. Υπουργοί

Γνωρίζετε πολύ καλά ότι μετά τα σχολεία, τα δικαστήρια είναι από τους πρώτους χώρους συνάθροισης κοινού των οποίων ανεστάλη η λειτουργία τους. Ακολούθησαν κι άλλοι χώροι και τα υποθηκοφυλακεία και τα κτηματολογικά γραφεία. Οι εντολείς μας εκτός του ότι αδυνατούν να προσέλθουν στα γραφεία μας λόγω απαγορεύσεως κυκλοφορίας, θα ήταν και άνευ αποτελέσματος εξαιτίας της αναστολής οποιασδήποτε δικαστικής ενέργειας. Δεν επιλέξαμε να μην εργαζόμαστε αλλά υποχρεωθήκαμε (ορθώς) από την Πολιτεία προς τούτο.

Ο αιφνίδιος αποκλεισμός των δικηγόρων από τους δικαιούχους της αποζημίωσης ειδικού σκοπού των 800 € πραγματικά αποτελεί μία αδικαιολόγητη υπαναχώρηση. Ενώ οι Δικηγόροι αρχικώς είχαν ενταχθεί στους πληττόμενους κλάδους που θα λάβουν την αποζημίωση και τούτο είχε επιβεβαιωθεί και από δηλώσεις κορυφαίων κυβερνητικών στελεχών τις αμέσως προηγούμενες ημέρες καθώς και του ίδιου του Πρωθυπουργού, η έντεχνη αυτή υπαναχώρηση μέσω της σύγχυσης που προκάλεσε το δελτίο τύπου του Υπουργείου Εργασίας στις 24.3.2020, αποτελεί κατάφωρη ανακολουθία και, εν τέλει, απόλυτο εμπαιγμό που, σε καμία περίπτωση, δεν  έπρεπε να χαρακτηρίζουν τις κυβερνητικές επιλογές και, μάλιστα, αυτές τις δύσκολες ώρες.

Αναγνωρίζουμε ότι ζούμε πρωτόγνωρες και άκρως επικίνδυνες καταστάσεις, τόσο για την υγεία των πολιτών, όσο και για την κατάρρευση της οικονομίας, αλλά πρέπει να γίνει αντιληπτό ότι οι δικηγόροι δεν μπορούν να καταθέσουν ουδέν δικόγραφο, δεν μπορούν να λάβουν αντίγραφα, δεν μπορούν να συγκεντρώσουν δικαιολογητικά και δικαστικά πιστοποιητικά, δεν μπορούν να κοινοποιήσουν. Με κλειστά Υποθηκοφυλακεία και κτηματολογικά γραφεία οι δικηγόροι δεν μπορούν να κάνουν έρευνα, ούτε συμβόλαια, ούτε δηλώσεις κτηματολογίου, πολλώ δε μάλλον να δικάσουν. Παρά ταύτα, οι δικηγόροι πρέπει να καταβάλουν ενοίκια, ασφαλιστικές εισφορές, λογαριασμούς θέρμανσης, ρεύματος, τηλεφώνου, νερού, δόσεις δανείων, να ζήσουν τις οικογένειές τους, ενώ, συγχρόνως, δε εργάζονται.

Ορθώς Η συντριπτική πλειοψηφία των δικηγόρων και δη της Περιφέρειας ασκούν μάχιμη προσωπική δικηγορία, άνευ εταιρικών σχηματισμών και φυσικά άνευ υπαλλήλων και εργαζομένων, μόνο προς βιοπορισμό των οικογενειών τους. Το γνωρίζει καλά αυτό ο Υπουργός Δικαιοσύνης.

Αντιλαμβανόμαστε ότι διακυβεύεται η δημοσιονομική λειτουργία του κράτους. Θα σταθούμε αρωγοί σε αυτές τις συνθήκες που καλείται η χώρα να αντιμετωπίσει, ΠΛΗΝ ΟΜΩΣ **Σας ζητούμε να συναισθανθείτε την αγωνία όλων των δικηγόρων και ασκουμένων.**

**Είναι ζήτημα πραγματικής επιβίωσης που δεν διασώζεται μόνο με την προσωρινή αναστολή καταβολής των εισφορών και των φόρων. Ζητούμε να αντιμετωπίσουμε την πρωτοφανή αυτή κρίση ενωτικά και με αξιοπρέπεια για όλους τους πολίτες που πλήττονται τόσο καθοριστικά όσο οι Δικηγόροι. Διαφορετικά καλείστε και οφείλετε να λειτουργήστε άμεσα κάποιες δικαστικές πράξεις ορίζοντας τον ασφαλή τρόπο για όλους τους συλλειτουργούς της δικαιοσύνης.**

Με τιμή

Η πρόεδρος

του Δικηγορικού Συλλόγου Ιωαννίνων

Μαρία Κυρ. Νάκα